ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3123/98

υποβολή: Gianni Tamino (V) προς την Επιτροπή

(16 Οκτωβρίου 1998)

Θέμα: Ορισμός της απόρριψης

Σύμφωνα με την εφημερίδα Sole 24 Ore της Τετάρτης 16ης Σεπτεμβρίου, η Επιτροπή έχει επιφέρει επαναστατικές αλλαγές στο συγκεχυμένο ευρωπαϊκό σενάριο όσον αφορά την ερμηνεία του ορισμού της απόρριψης και συγκεκριμένα έχει εντοπίσει νέες αρχές, ανοίγοντας ξανά τη συζήτηση για την πολύπλοκη αυτή υπόθεση.

1. Ποιές ακριβώς είναι οι νέες αυτές αρχές που θα μπορούσαν να επιφέρουν επαναστατικές αλλαγές στο συγκεκριμένο θέμα;

2. Θα πρέπει μήπως η δήλωση της Επιτροπής να ερμηνευθεί ως σημαίνουσα ότι, όσο θα εκκρεμεί η ολοκλήρωση της διαδικασίας επίτευξης συμφωνίας μεταξύ των ενδιαφερομένων μερών (όπως αναφέρεται στο άρθρο της εφημερίδας) τα κράτη μέλη δεν χρειάζεται πλέον να συμμορφώνονται προς τον ορισμό όπως αυτός ερμηνεύτηκε από το Δικαστήριο;

Απάντηση της κ. Bjerregaard εξ ονόματος της Επιτροπής

(4 Νοεμβρίου 1998)

Το δημοσιευθέν στον τύπο άρθρο που αναφέρει το Αξιότιμο μέλος περιέχει εσφαλμένες πληροφορίες. Ειδικότερα, δεν υπάρχουν "νέες αρχές" ούτε στοιχεία τα οποία "φέρνουν επαναστατικές αλλαγές στο θέμα".

Ο ορισμός των αποβλήτων περιέχεται στο άρθρο 1 παράγραφος α της οδηγίας 75/442/ΕΟΚ της 15ης Ιουλίου 1975 για τα στερεά απόβλητα(1). Ο εν λόγω ορισμός, παρόλο που είναι χρήσιμος και απαραίτητος για την επίτευξη του διπλού στόχου της περιβαλλοντικής προστασίας και του ενιαίου χαρακτήρα της εσωτερικής αγοράς, έχει προκαλέσει, σε ορισμένες περιπτώσεις, πρακτικά προβλήματα ερμηνείας. Στις 30 Σεπτεμβρίου 1998, η Επιτροπή ξεκίνησε συζήτηση σχετικά με το πρόβλημα αυτό στο πλαίσιο της επιτροπής που έχει συσταθεί βάσει του άρθρου 18 της οδηγίας 75/442/ΕΟΚ. Ιδίως, η Επιτροπή σκοπεύει να συζητήσει με τα κράτη μέλη την ενδεχόμενη χρησιμότητα για την Κοινότητα των αποτελεσμάτων των συζητήσεων που διενήργησε ο Οργανισμός Οικονομικής Συνεργασίας και Αλληλοβοήθειας μεταξύ 1995 και 1998 για το ζήτημα αυτό και την πιθανή συνέχεια που θα μπορούσε να δοθεί. Αυτό δεν σημαίνει ότι η Επιτροπή σκοπεύει να αλλάξει τον ορισμό των αποβλήτων, ο οποίος πρέπει να εξακολουθήσει να μεταφέρεται σωστά στην εθνική νομοθεσία σύμφωνα με τις μη εξαντλητικές αλλά χρήσιμες ενδείξεις του Ευρωπαϊκού Δικαστηρίου.

Μια αλλαγή του υφιστάμενου ορισμού των αποβλήτων θα απαιτούσε τροποποίηση της οδηγίας 75/442/ΕΟΚ από το Συμβούλιο κατόπιν ειδικής πρότασης της Επιτροπής. Η Επιτροπή υπογραμμίζει ότι δεν έχει υποβληθεί σχετική πρόταση. Ωστόσο, η συζήτηση στην επιτροπή αποτελεί κατάλληλη ευκαιρία για να διασαφηνιστεί η ερμηνεία, όπου είναι απαραίτητο. Τέλος, η αποκλειστική ερμηνεία του ορισμού παραμένει στη δικαιοδοσία του Ευρωπαϊκού Δικαστηρίου.

(1) ΕΕ L 194 της 25.7.1975.
ΓΡΑΠΤΗ ΕΡΩΤΗΣΗ E-2898/98

υποβολή: Ursula Schleicher (PPE) προς την Επιτροπή

(28 Σεπτεμβρίου 1998)

Θέμα: Πρόσβαση στα πανεπιστήμια στην Πορτογαλία

Ισχύει ότι απόφοιτοι των Ευρωπαϊκών Σχολείων έχουν προνομιούχο και πολύ ευκολότερη πρόσβαση στα πανεπιστήμια της Πορτογαλίας, εάν ένας από τους γονείς απασχολείται στην Ευρωπαϊκή Ένωση, ότι τα εν λόγω προνόμια δεν δίδονται καν σε πορτογάλους απόφοιτους των Ευρωπαϊκών Σχολείων, εάν κανένας από τους γονείς δεν απασχολείται στην Ευρωπαϊκή Ένωση; Πώς εκτιμά η Επιτροπή αυτό το γεγονός λαμβανομένης υπόψη της αρχής περί ισότητας καθώς και τη γενική ισχύουσα επιταγή της ισότητας των ευκαιριών για την αναγνώριση των εξετάσεων αποφοίτησης των Ευρωπαϊκών Σχολείων;

Απάντηση της κας Cresson εξ ονόματος της Επιτροπής

(30 Νοεμβρίου 1998)

Ο πορτογαλικός νόμος (νομοθετικό διάταγμα αριθ. 28 - B/96 της 4ης Απριλίου 1996 και, σε συνέχεια, υπουργική απόφαση αριθ. 317 - A/96 της 29ης Ιουνίου 1996) προέβλεπε ένα ειδικό καθεστώς πρόσβασης στα πορτογαλικά πανεπιστήμια για τα μέλη της οικογενείας του πορτογαλικού διπλωματικού σώματος και άλλων αντίστοιχων υπηρεσιών. Τα μέλη της οικογενείας των υπαλλήλων των ευρωπαϊκών θεσμικών οργάνων επωφελούνταν από αυτό το ειδικό καθεστώς λόγω του ότι τα θεσμικά όργανα της Κοινότητας θεωρούνταν ως αντίστοιχες υπηρεσίες.

Εντούτοις, ένας νέος νόμος που δημοσιεύθηκε πρόσφατα (νομοθετικό διάταγμα αριθ. 296 - A/98, της 25ης Σεπτεμβρίου 1998) κατάργησε τον προηγούμενο νόμο και δεν προβλέπει πλέον ειδικό καθεστώς πρόσβασης στα πορτογαλικά πανεπιστήμια αλλά μόνο ένα γενικό καθεστώς.

Η οργάνωση των εκπαιδευτικών συστημάτων συμπεριλαμβανομένου του καθορισμού των συνθηκών πρόσβασης στα πανεπιστήμια εμπίπτει στην αρμοδιότητα των κρατών μελών. Με τη σημερινή κατάσταση του κοινοτικού δικαίου, η Επιτροπή παρεμβαίνει μόνο στην περίπτωση καθορισμού διαφορετικών συνθηκών πρόσβασης για τους εθνικούς σπουδαστές ενός κράτους μέλους σε βάρος των σπουδαστών πολιτών άλλων κρατών μελών οι οποίοι επιθυμούν να παρακολουθήσουν ανώτατες σπουδές σε αυτό το κράτος μέλος.

Για τη διαφορετική μεταχείριση εκ μέρους ενός κράτους μέλους των ίδιων του των πολιτών, η Επιτροπή δεν έχει δικαίωμα παρέμβασης.
ΓΡΑΠΤΗ ΕΡΩΤΗΣΗ E-3095/98

υποβολή: André Sainjon (ARE) προς την Επιτροπή

(16 Οκτωβρίου 1998)

Θέμα: Οι ενισχύσεις που χορηγήθηκαν στη Νότιο Κορέα από το DNT και οι επιπτώσεις τους στα ναυπηγεία

Σε επιστολή του της 3ης Μαρτίου 1998, ο Sir Leon Brittan διαβεβαίωνε ότι η Επιτροπή θα ήταν ιδιαιτέρως προσεκτική και ότι θα επαγρυπνούσε ούτως ώστε να μην διατεθούν οι ενισχύσεις που χορηγήθηκαν από το Διεθνές Νομισματικό Ταμείο στη Νότιο Κορέα για τη σωτηρία των πτωχευσάντων ναυπηγείων.

Θα μπορούσε η Επιτροπή να με πληροφορήσει για την πορεία και τα πρώτα πορίσματα αυτού του ελέγχου;

Απάντηση του Sir Leon Brittan εξ ονόματος της Επιτροπής

(5 Νοεμβρίου 1998)

Η Επιτροπή παρακολουθεί με προσοχή τις εξελίξεις της χρηματοπιστωτικής κρίσης στην Κορέα και τις επιπτώσεις της στην ευρωπαϊκή ναυπηγική βιομηχανία.

Κατά τη διάρκεια της συνεδρίασης Ασίας-Ευρώπης (ASEM) II τον Απρίλιο του 1998, το ζήτημα της ναυπηγικής βιομηχανίας τέθηκε από τον Υπουργό Εξωτερικών και Εμπορίου. Ο τελευταίος αναγνώρισε ότι η υπερβάλλουσα ικανότητα του τομέα ήταν αποτέλεσμα κακής χορήγησης των πιστώσεων και ότι η πολιτική που εφήρμοζε η κυβέρνησή του αποσκοπούσε στην αυστηρότερη εφαρμογή των αρχών της αγοράς και όχι στη στήριξη των προβληματικών επιχειρήσεων του τομέα. Ως εκ τούτου, καμία βοήθεια του Διεθνούς Νομισματικού Ταμείου (ΔΝΤ) δεν αναμένεται να κατευθυνθεί προς τα προβληματικά ναυπηγεία.

Το σχέδιο του ΔΝΤ, το οποίο η Κορέα αποδέχθηκε, έχει αποκλειστικό στόχο τη σταθεροποίηση του τραπεζικού και του χρηματοπιστωτικού συστήματος, και ουδόλως αποσκοπεί στη χορήγηση πόρων στους βιομηχανικούς τομείς.

Η Επιτροπή, η οποία δεν συμμετέχει στις εργασίες του ΔΝΤ, παρακολουθεί προσεκτικά την εξέλιξη της κατάστασης. Έχει θέσει επανειλημμένως στις κορεατικές αρχές, μια σειρά ερωτήσεων σχετικά με τη χρησιμοποίηση της χρηματοδοτικής βοήθειας του ΔΝΤ. Οι ερωτήσεις αυτές αποτέλεσαν αντικείμενο διμερών συνομιλιών, όπως οι διαβουλεύσεις υψηλού επιπέδου τον Μάιο του 1998, μεταξύ της Επιτροπής και των κορεατικών αρχών. Παρασχέθησαν ορισμένες διασφαλίσεις. Ωστόσο, η Επιτροπή ζήτησε νέες διευκρινίσεις όσον αφορά την αναδιάρθρωση του τομέα, τη στήριξη που χορηγεί η Korea Eximbank για τις εξαγωγές πλοίων, καθώς και διευκρινίσεις όσον αφορά τους ισχυρισμούς περί τοπικών επιδοτήσεων σε υπεργολάβους ναυπηγείων.

Η Επιτροπή συνεχίζει να παρακολουθεί εκ του σύνεγγυς την υπόθεση. Εντούτοις, μέχρι σήμερα, η Επιτροπή δεν διαθέτει στοιχεία που να αποδεικνύουν ότι η Κορέα δεν έχει τηρήσει τις διεθνείς υποχρεώσεις της στον συγκεκριμένο τομέα.
ΓΡΑΠΤΗ ΕΡΩΤΗΣΗ E-2744/98

υποβολή: Bartho Pronk (PPE) προς την Επιτροπή

(3 Σεπτεμβρίου 1998)

Θέμα: Διακρίσεις εις βάρος πολιτών της ΕΕ στον Νόμο περί συντονισμού δεδομένων στην Ολλανδία

Στην Ολλανδία τέθηκε σε ισχύ από την 1 Αυγούστου 1998, ο Νόμος περί συντονισμού των δεδομένων. Παρόλο που η Ολλανδία αναγνωρίζει ότι οι δικαιούχοι πολίτες της ΕΕ διαθέτουν άμεσο δικαίωμα παραμονής βάσει του ευρωπαϊκού δικαίου, υποχρεούνται να διαθέτουν έγγραφο παραμονής ή σήμα χώρησης διότι, χωρίς αυτά δεν επιτρέπεται η πρόσβαση στις βασικές δημοτικές διοικητικές υπηρεσίες. Η καταχώρηση στις βασικές δημοτικές διοικητικές υπηρεσίες αποτελεί την απαραίτητη προϋπόθεση για την πρόσβαση στα ολλανδικά διοικητικά όργανα. Αυτά προβλέπονται σε έγγραφο οδηγιών της 28ης Απριλίου 1998 που διαβίβασε ο διευθυντής της Υπηρεσίας Μετανάστευσης και Πολιτογράφησης προς τον διευθυντή της Αστυνομίας.

1. Γνωρίζει η Επιτροπή την ύπαρξη του εν λόγω νόμου και του Εγγράφου Οδηγιών;

2. Δεν φρονεί η Επιτροπή ότι ο νόμος αυτός και ο τρόπος με τον οποίο εφαρμόζεται μέσω του Εγγράφου Οδηγιών συνιστούν διακρίσεις εις βάρος πολιτών της ΕΕ οι οποίες απαγορεύονται βάσει του άρθρου 6 της Συνθήκης ΕΕ;

3. Δεν φρονεί περαιτέρω η Επιτροπή ότι οι προβλεπόμενες στο έγγραφο υποχρεώσεις για τους πολίτες της ΕΕ οι οποίες απορρέουν από τον νόμο αυτό αντιβαίνουν προς την ελεύθερη κυκλοφορία των πολιτών, βάσει του κανονισμού ΕΟΚ 1612/68(1);

4. Εάν τούτο αληθεύει, πώς πρόκειται να ενεργήσει η Επιτροπή σχετικώς;

(1) ΕΕ L 257 της 19.10.1968, σελ. 2.
ΓΡΑΠΤΗ ΕΡΩΤΗΣΗ E-3215/98

υποβολή: Alexandros Alavanos (GUE/NGL) προς την Επιτροπή

(26 Οκτωβρίου 1998)

Θέμα: Στοιχεία για τις πυρκαγιές στην Ελλάδα

Με βάση τον Κανονισμό 308/97 για την πυροπροστασία των κοινοτικών δασών, τα κράτη μέλη αποστέλλουν στις αρμόδιες υπηρεσίες της Επιτροπής στοιχεία που αφορούν τον αριθμό, την έκταση και την διάρκεια των πυρκαγιών κ.α.

Τα στοιχεία αυτά θεωρούνται ιδιαίτερα χρήσιμα και απαραίτητα για την παρακολούθηση και αξιολόγηση των μέτρων πρόληψης και πυροπροστασίας των δασών στα κράτη μέλη όπως προκύπτει και από την εξαιρετικά ενδιαφέρουσα έκθεση "Système communautaire d'information sur les incendies de forêt 1985-87", που εξεδόθη από την αρμόδια για τα δάση υπηρεσία της Επιτροπής.

Προκειμένου να ενδυναμωθεί η αξιοπιστία των αποστελλομένων στοιχείων από τα κράτη μέλη, μπορεί η Επιτροπή να μας βεβαιώσει ότι υπάρχει ενιαίος τρόπος καταγραφής των στοιχείων που αφορούν τον αριθμό, την έκταση και τη διάρκεια των πυρκαγιών, το χρόνο επέμβασης μετά την πρώτη ειδοποίηση κλπ.;

Κοινοποιείται στις αρμόδιες υπηρεσίες της Επιτροπής από τα κράτη μέλη τυχόν αλλαγή του τρόπου αποτύπωσης των συμβάντων;

Απάντηση του κ. Fischler εξ ονόματος της Επιτροπής

(26 Νοεμβρίου 1998)

Η Επιτροπή ευχαριστεί το Αξιότιμο Μέλος του Κοινοβουλίου για το ενδιαφέρον που επέδειξε όσον αφορά την έκθεση σχετικά με το κοινοτικό σύστημα πληροφόρησης για τις πυρκαγιές των δασών κατά την περίοδο 1985-1987(1).

Η Επιτροπή του επισημαίνει ότι η αξιοπιστία των στοιχείων που διαβιβάζονται από τα κράτη μέλη είναι εγγυημένη από τον κανονισμό (ΕΚ) 804/94 της Επιτροπής, της 11ης Απριλίου 1994 για τη θέσπιση ορισμένων λεπτομερειών εφαρμογής του κανονισμού (ΕΟΚ) 2158/92 του Συμβουλίου, όσον αφορά τα συστήματα πληροφόρησης σχετικά με τις πυρκαγιές των δασών(2), για τον καθορισμό πράγματι του καταλόγου και τον προσδιορισμό των στοιχείων τα οποία πρέπει να διαβιβάζουν τα κράτη μέλη στην Επιτροπή ετησίως στο πλαίσιο του κοινοτικού συστήματος πληροφόρησης για τις πυρκαγιές των δασών.

Οι ενδεχόμενες τροποποιήσεις που γίνονται από τα κράτη μέλη στα εθνικά τους συστήματα συγκέντρωσης στοιχείων θα πρέπει να ανταποκρίνονται στους όρους του κανονισμού αυτού.

(1) δεν δημοσιεύτηκε ακόμη.

(2) ΕΕ L 93 της 12.4.1994.
ΓΡΑΠΤΗ ΕΡΩΤΗΣΗ E-3025/98

υποβολή: Phillip Whitehead (PSE) προς την Επιτροπή

(8 Οκτωβρίου 1998)

Θέμα: Ευθύνη όσον αφορά το φυσικό αέριο και τις πυρκαγιές

Προτίθεται η Επιτροπή να εξετάσει εκ νέου την ανάγκη για την υποβολή μιας πρότασης σχετικά με την ευθύνη σε ό,τι αφορά τις υπηρεσίες, ώστε να συμπληρωθεί η υφιστάμενη οδηγία για την ευθύνη σε σχέση με τα προϊόντα;

Έχει,εξ άλλου, η Επιτροπή μελετήσει με ποιο τροπο θα βελτιωθεί η ενημέρωση των καταναλωτών σχετικά με την πυρασφάλεια στα κέντρα διακοπών και, επίσης, θεωρεί ότι επιβάλλεται να καταστεί υποχρεωτική η υφιστάμενη σύσταση για τα μέτρα πυρασφάλειας;

Απάντηση της κας Bonino εκ μέρους της Επιτροπής

(5 Νοεμβρίου 1998)

Στο πλαίσιο της προστασίας της ασφάλειας του καταναλωτή, και στο πλαίσιο της εσωτερικής αγοράς, η Επιτροπή προτίθεται να επανεξετάσει και να διερευνήσει τις ανάγκες, την εμβέλεια, τις εναλλακτικές δυνατότητες, τις προσεγγίσεις και το ενδεχόμενο περιεχόμενο της κοινοτικής δράσης στο πεδίο της ασφάλειας των υπηρεσιών. Οι προληπτικές πτυχές της ασφάλειας των υπηρεσιών θα εξετασθούν καθώς και οι πτυχές οι σχετικές με τις αποζημιώσεις σε περίπτωση καταλογισμού ευθυνών.

Η Επιτροπή προτίθεται να ξεκινήσει μελέτες ώστε να γίνει αξιολόγηση του ζητήματος, ενημερώνει με τα τελευταία δεδομένα, το συντομότερο δυνατόν.

Οι απαραίτητες επαφές με εμπειρογνώμονες από τα κράτη μέλη και τις ομάδες συμφερόντων θα πραγματοποιηθούν κατά τη διάρκεια αυτών των μελετών.

Η ενημέρωση για θέματα ασφάλειας περιλαμβάνεται στη σύσταση του Συμβουλίου 86/666/EEC της 22ας Δεκεμβρίου 1986 για την πυρασφάλεια στα υπάρχοντα ξενοδοχεία(1). Η Επιτροπή δεν προγραμματίζει ειδική έρευνα για το θέμα αυτό.

Σε συνέχεια ψηφίσματος του Κοινοβουλίου για την πυρασφάλεια στα ξενοδοχεία(2), μια μελέτη για την πρόοδο της υλοποίησης της σύστασης στα κράτη μέλη δείχνει ότι η σύσταση έχει σε μεγάλο βαθμό ενσωματωθεί στην εθνική νομοθεσία. Η Επιτροπή δεν προβλέπει, συνεπώς, να προτείνει να καταστεί η σύσταση υποχρεωτική.

Για περισσότερες πληροφορίες σχετικά με το θέμα αυτό, παραπέμπουμε το αξιότιμο μέλος στη γραπτή ερώτηση Ε-1423/97 της κας Pollack(3).

Η ασφάλεια στα ξενοδοχεία θα μπορούσε ωστόσο να εξεταστεί στο πλαίσιο της ασφάλειας των υπηρεσιών και να ληφθεί υπόψη στις μελέτες που θα διεξαχθούν στο πλαίσιο αυτό.

(1) ΕΕ L 384 της 31.12.1986.

(2) ΕΕ C 205 της 25.7.1994.

(3) ΕΕ C 45 της 10.2.1998.
ΓΡΑΠΤΗ ΕΡΩΤΗΣΗ E-2635/98

υποβολή: Otto von Habsburg (PPE) , Hiltrud Breyer (V) , Charles Goerens (ELDR) , Klaus-Heiner Lehne (PPE) , Claudia Roth (V) , Wilmya Zimmermann (PSE) και Karl Habsburg-Lothringen (PPE) προς την Επιτροπή

(1 Σεπτεμβρίου 1998)

Θέμα: Απαίτηση θεώρησης για τη Βουλγαρία και Ρουμανία - Εκθέσεις εμπειρογνωμόνων

Τον τελευταίο καιρό διάφορες επιτροπές εμπειρογνωμόνων επισκέφθηκαν την Βουλγαρία και τη Ρουμανία και συζήτησαν επί τόπου γύρω από την προβληματική των θεωρήσεων. Έως σήμερα δεν έχει δημοσιευθεί καμία σχετική έκθεση. Στην περίπτωση κατά την οποία υπάρχουν τέτοιες εκθέσεις, πότε προτίθεται η Επιτροπή να τις υποβάλει στο Κοινοβούλιο; Σε τι συμπεράσματα έφθασε το Συμβούλιο σχετικά με το ζήτημα αυτό; Σε περίπτωση κατά την οποία οι εκθέσεις αυτές δεν έχουν ακόμα εκπονηθεί, πότε πρόκειται να εκπονηθούν;

Απάντηση του κ. Monti εξ ονόματος της Επιτροπής

(13 Νοεμβρίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-2916/98

υποβολή: Jean Baggioni (UPE) προς την Επιτροπή

(2 Οκτωβρίου 1998)

Θέμα: Αποστολές μονίμων υπαλλήλων - ρόλος εκπροσώπησης της Επιτροπής

Διαπιστώνοντας ότι είναι σύνηθες, κατά τη διάρκεια επίσημων εκδηλώσεων, να συναντά κανείς υπαλλήλους των διαφόρων γενικών διευθύνσεων οι οποίοι δηλώνουν "εκπρόσωποι" της Ευρωπαϊκής Επιτροπής, μπορεί η Επιτροπή να αναφέρει σε ποιο βαθμό οι υπάλληλοι αυτοί έχουν αρμοδιότητα να την εκπροσωπούν και να μιλούν εξ ονόματός της; Μπορεί επίσης να διευκρινίσει αν ζητείται από τους ανωτέρω υπαλλήλους να ενημερώνουν για την παρουσία και τη συμμετοχή τους στις εκδηλώσεις αυτές τις πολιτικές ή διοικητικές αρχές των περιφερειών ή των χωρών μελών στις οποίες μεταβαίνουν;

Απάντηση του κ. Santer εξ ονόματος της Επιτροπής

(16 Νοεμβρίου 1998)

Κάθε υπάλληλος οφείλει να τηρεί όλους τους όρους και υποχρεώσεις που επιβάλλει ο κανονισμός υπηρεσιακής κατάστασης. Και στο πλαίσιο των αποστολών εφαρμόζονται φυσικά οι διατάξεις αυτές. Η Επιτροπή προσδιορίζει ότι οι μόνιμοι υπάλληλοι και το λοιπό προσωπικό που συμμετέχουν σε επίσημη εκδήλωση πρέπει να έχουν λάβει εντολή από τον γενικό διευθυντή ή από τον διευθυντή ο οποίος θα έχει προηγουμένως προσδιορίσει τον ρόλο του υπαλλήλου: απλός παρατηρητής, συμμετέχων, ή διοργανωτής.

Εξάλλου, ο εν λόγω μόνιμος υπάλληλος ή το μέλος του λοιπού προσωπικού πρέπει να έχει τη δέουσα εντολή αποστολής που θα του επιτρέπει να μετακινείται εντός ή εκτός Κοινότητας. Σε περίπτωση αποστολής σε τρίτη χώρα και ιδιαίτερα σε περίπτωση που ο υπάλληλος οφείλει να μετακινηθεί για να συμμετάσχει σε διεθνείς διαπραγματεύσεις, προβλέπεται διαδικασία συντονισμού με τις οικείες γενικές διευθύνσεις εξωτερικών σχέσεων. Η διαδικασία αυτή περιλαμβάνει μεταξύ άλλων ένα πρώτο στάδιο ελέγχου και εξουσιοδότησης για την αποστολή και κατόπιν ένα στάδιο διαβούλευσης με την αντιπροσωπεία της Επιτροπής στην εκάστοτε χώρα.
ΓΡΑΠΤΗ ΕΡΩΤΗΣΗ E-2886/98

υποβολή: Jaime Valdivielso de Cué (PPE) προς την Επιτροπή

(28 Σεπτεμβρίου 1998)

Θέμα: Εμπορικές συναλλαγές με τη Ρωσία

Η συμφωνία που υπεγράφη στις 23 Ιουλίου 1998 για τις διμερείς εμπορικές συναλλαγές κλωστοϋφαντουργικών προϊοντων μεταξύ ΕΕ-Ρωσίας κατάργησε περίπου 30 ποσοστώσεις στις ρωσικές εισαγωγές. Έχει γίνει αποτίμηση του αντίκτυπου αυτής της συμφωνίας στον ευρωπαϊκό τομέα κλωστοϋφαντουργίας γενικότερα και στον ισπανικό ειδικότερα;

Απάντηση του Sir Leon Brittan εξ ονόματος της Επιτροπής

(21 Οκτωβρίου 1998)

Η συμφωνία μεταξύ της Κοινότητας και της Ρωσίας της 20ης Ιουλίου 1998 αφορά ιδίως την κατάργηση των ποσοστώσεων που έχουν διατηρήσει τα μέρη στον τομέα των κλωστοϋφαντουργικών προϊόντων και των ειδών ένδυσης. Εξάλλου, η συμφωνία επιβεβαιώνει ότι οι διατάξεις της συμφωνίας εταιρικής σχέσης και συνεργασίας με τη Ρωσία, εφαρμόζονται επίσης στον τομέα κλωστοϋφαντουργικών προϊόντων και ειδών ένδυσης, αποτελώντας έτσι ένα σαφές και σταθερό νομικό πλαίσιο για τις συναλλαγές κλωστοϋφαντουργικών ειδών.

Σάυτό το στάδιο, είναι δύσκολο να εκτιμηθεί με ακρίβεια η συνέπεια της κατάργησης των 28 ρωσικών ποσοστώσεων στο ύψος των ρωσικών εξαγωγών εφόσον, σήμερα, τα πλήρη στατιστικά στοιχεία για το έτος 1998 είναι διαθέσιμα μόνον για τους πέντε πρώτους μήνες αυτού του έτους.

Λαμβάνοντας υπόψη ότι γινόταν μικρή χρησιμοποίηση των περισσότερων ρωσικών ποσοστώσεων όταν ίσχυαν αυτές οι ποσοστώσεις και ότι υπάρχει πτωτική τάση των κοινοτικών εισαγωγών κλωστοϋφαντουργικών προϊόντων από τη Ρωσία (246 εκατ. ECU το 1997, 244 το 1996 και 277 το 1995), είναι πιθανό ότι η κατάργηση των 28 ποσοστώσεων δεν θα οδηγήσει σε σημαντική αύξηση των εισαγωγών κλωστοϋφαντουργικών προϊόντων από την Κοινότητα.

Τέλος, το τμήμα των ρωσικών εισαγωγών κλωστοϋφαντουργικών προϊόντων και ειδών ένδυσης σε σχέση με τις συνολικές εισαγωγές κλωστοϋφαντουργικών και ειδών ένδυσης παρουσιάζει επίσης πτώση (0,44 % το 1997, 0,51 % το 1996 και 0,61 % το 1995), και είναι επομένως ελάχιστα πιθανό να έχουν οι ρωσικές εξαγωγές κλωστοϋφαντουργικών προϊόντων σοβαρές συνέπειες για τον ευρωπαϊκό κλωστοϋφαντουργικό τομέα.
ΓΡΑΠΤΗ ΕΡΩΤΗΣΗ E-2524/98

υποβολή: Niels Kofoed (ELDR) και Jan Mulder (ELDR) προς την Επιτροπή

(1 Σεπτεμβρίου 1998)

Θέμα: Χαμηλές τιμές παραγωγού για το χοιρινό κρέας

Επί του παρόντος οι τιμές για το ευρωπαϊκό χοιρινό κρέας βρίσκονται σε εξαιρετικά χαμηλό επίπεδο, με αποτέλεσμα μεγάλες απώλειες για τους παραγωγούς και αναμένεται δε να επιδεινωθεί περαιτέρω η κατάσταση στους επόμενους μήνες. Λόγω της αυξημένης παραγωγής, θα προστεθούν στην ευρωπαϊκή αγορά φέτος ακόμα 800.000-900.000 τόνοι χοιρινού κρέατος ενώ σε άλλες παραδοσιακές αγορές όπως η Νοτιοανατολική Ασία και η Ρωσία, η ευρωπαϊκή βιομηχανία χοιρινού κρέατος χάνει τη δεσπόζουσα θέση της λόγω του ανταγωνισμού από χώρες όπως οι ΗΠΑ και ο Καναδάς. Σε πολλές περιπτώσεις οι εξαγωγές αυτές πραγματοποιούνται μόνο με τη βοήθεια της κυβερνητικής υποστήριξης. Στην ευρωπαϊκή αγορά κάθε τόνος χοιρινού κρέατος που εξάγεται σημαίνει ένα τόνο λιγότερο στην εσωτερική αγορά και μεγαλύτερη κατανάλωση μοσχαρίσιου κρέατος το οποίο κοστίζει περίπου δεκαπλάσια να απομακρυνθεί από την εσωτερική αγορά.

1. Γνωρίζει η Ευρωπαϊκή Επιτροπή τις συνέπειες στην αγορά μοσχαρίσιου κρέατος του επιπλέον χοιρινού κρέατος στην ευρωπαϊκή αγορά;

2. Έχει η Επιτροπή την πρόθεση να εφαρμόσει επιστροφές επί των εξαγωγών για τα προϊόντα χοιρινού κρέατος που, μέχρι πέρυσι, τροφοδοτούσαν με μεγάλες ποσότητες σημαντικές αγορές όπως η Ιαπωνία, Νότιος Κορέα, Ανατολική Ευρώπη κλπ. με σκοπό την προσπάθεια πρόληψης της περαιτέρω πτώσης των τιμών στο χοιρινό κρέας και την στήριξη της ευρωπαϊκής παραγωγής χοιρινού κρέατος έναντι της άγριας ανταγωνιστικότητας που αντιμετωπίζει στις αγορές τρίτων χωρών;

3. Ποια μέτρα σκοπεύει να λάβει η Επιτροπή για να αντιμετωπίσει την περαιτέρω πτώση των τιμών χοιρινού κρέατος για τους παραγωγούς;

Απάντηση του κ. Fischler εξ ονόματος της Επιτροπής

(23 Σεπτεμβρίου 1998)

1. Η Επιτροπή εκτιμά τακτικά τις σχέσεις μεταξύ των διαφόρων αγορών κρέατος. Εντούτοις, η σχέση μεταξύ του βοείου και του χοιρείου κρέατος δεν είναι ασφαλώς τόσο σαφής όπως αναφέρει το Αξιότιμο Μέλος του Κοινοβουλίου.

2. Η Επιτροπή παρακολούθησε την κατάσταση εκ του σύνεγγυς και έχει ήδη αντιδράσει, στις 14 Μαΐου 1998, με την θέσπιση επιστροφών κατά την εξαγωγή για σφάγια και για τεμάχια κρέατος με οστά. Ορισμένα τεμάχια κρέατος χωρίς οστά προστέθηκαν στον κατάλογο των επιλέξιμων προϊόντων για επιστροφές κατά την εξαγωγή στις 3 Αυγούστου 1998 και πραγματοποιήθηκε αύξηση των επιπέδων των επιστροφών.

3. Η οργάνωση αγοράς χοιρείου κρέατος διαθέτει μόνο δύο μέτρα για την στήριξη της αγοράς. Τα μέτρα αυτά είναι επιστροφές κατά την εξαγωγή, οι οποίες περιορίζονται από τη συμφωνία του Παγκόσμιου Οργανισμού Εμπορίου καθώς και ενισχύσεις για ιδιωτική αποθεματοποίηση. Επί του παρόντος, η Επιτροπή στηρίζει την αγορά με την ενίσχυση της πολιτικής επιστροφών κατά την εξαγωγή.

Η Επιτροπή επιθυμεί να εξετάσει, εφόσον είναι αναγκαίο και δυνατό, περαιτέρω μέτρα για τη στήριξη της αγοράς, αλλά δεν μπορεί να κάνει πολλά για το βασικό πρόβλημα της αυξημένης παραγωγής. Εξαρτάται από τους κτηνοτρόφους να αποφασίσουν εάν θα προσαρμόσουν την παραγωγή, βελτιώνοντας, κατά τον τρόπο αυτό, τις τιμές της αγοράς.
ΓΡΑΠΤΗ ΕΡΩΤΗΣΗ E-1895/98

υποβολή: Richard Howitt (PSE) προς την Επιτροπή

(16 Ιουνίου 1998)

Θέμα: Σχέδιο βελτίωσης του οδοστρώματος μεταξύ των οδών Α13 - Μ25 Wennington ως Mardyke: τοποθέτηση οδοστρώματος σκυροδέματος

Δεν πιστεύει η Επιτροπή ότι η χρήση οδοστρώματος σκυροδέματος δημιουργεί περισσότερη σκόνη και υψηλότερα επίπεδα ηχορύπανσης σε σύγκριση με άλλα υλικά οδοστρωσίας; Δεν συμφωνεί η Επιτροπή με την άποψη ότι η χρήση ασφαλτικούοδοστρώματος χαμηλού θορύβου θα πρέπει να αποτελεί τη συνήθη πρακτική σε όλη την Ευρώπη, εξασφαλίζοντας, με τον τρόπο αυτό, μεγαλύτερη προστασία για το περιβάλλον μας και καλύτερη ποιότητα ζωής για όσους κατοικούν κοντά σε κεντρικά οδικά δίκτυα;

Απάντηση του κ. Kinnock εξ ονόματος της Επιτροπής

(3 Σεπτεμβρίου 1998)

Η απόφαση για τη χρήση σκυροδέματος, ασφάλτου ή άλλου υλικού επικάλυψης στις οδικές κατασκευές, εξαρτάται από παράγοντες όπως η σταθερότητα του υποστρώματος, οι γενικές καιρικές συνθήκες, το επενδυτικό κόστος, το κόστος συντήρησης, οι απαιτήσεις οδικής ασφαλείας, οι περιβαλλοντικές απαιτήσεις και η διαθεσιμότητα των εκάστοτε υλικών.

Οι υπεύθυνες για τις οδικές κατασκευές εθνικές και τοπικές αρχές είναι οι πλέον αρμόδιες να αποφασίσουν για την καταλληλότητα των υλικών, για τους εκάστοτε ειδικούς όρους και απαιτήσεις.

Ως εκ τούτου, η Επιτροπή αδυνατεί να συμφωνήσει με τη θέση ότι η χρήση πορώδους ασφάλτου πρέπει να αποτελεί πάγια πανευρωπαϊκή πρακτική.